**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.05.2023, ora 08.00 – 02.05.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.05.2023, ora 07.00**

**RÂURI**

**Debitele au fost în scădere**, exceptând cursul mijlociu și inferior al Prutului, unde au fost în creștere prin propagare și râurile din bazinele hidrografice Vedea, Argeș, Ialomița, Bârlad, cele din Dobrogea, bazinul mijlociu și inferior al Oltului, cursurile mijlocii și inferioare ale Timișului și Bârzavei și afluenții Prutului, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Tur, Târnava Mică, Bârzava, Moravița, Suceava, bazinele superioare ale Someșului, Târnavei Mari, Oltului, bazinele superioare şi mijlocii ale Mureșului, Bistriţei, Moldovei, pe cursurile Siretului și Prutului și mai mici (sub 30% din normalele lunare) pe afluenții Jiului inferior, ai Trotușului și Bârladului și în bazinul inferior al Bistriței.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fiîn scădere**, exceptând cursul inferior al Prutului, unde vor fi în creștere prin propagare și râurile din bazinele hidrografice Vedea, Bârlad, cele din Dobrogea, bazinele inferioare ale Argeșului, Ialomiței și afluenții Prutului, unde vor fi relativ staționare.

Sunt posibile creșteri izolate de niveluri și debite pe unele râuri mici din vestul și sud-vestul țării ca urmare a precipitațiilor slabe prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 01-02.05.2023 **a fost staționar, având valoarea de** **7300 m3/s**, peste media multianuală a lunii **mai (7250 m3/s).**

În aval de Porţile de Fier debitele au fost în scădere la Gruia și pe sectorul Turnu Măgurele-Vadu Oii și staționare pe sectoarele Calafat-Corabia și Brăila-Tulcea.

**Debitul la intrarea în ţară** (secţiunea Baziaş) **va fi în scădere (7200 m3/s).**

În aval de Porțile de Fier debitele vor fi în scădere pe sectoarele Gruia-Calafat și Zimnicea-Brăila, relativ staționare la Bechet și pe sectorul Galați-Tulcea și în creștere ușoară pe sectorul Corabia-Turnu Măgurele.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 27 mc/s;

-r. Dâmbovița: ac. Văcărești: 6,5 mc/s;

-CA2: 0 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 01.05.2023, ora 09.00 –02.05.2023, ora 06.00**

**În ţară** vremea a fost frumoasă și în general normală din punct de vedere termic. Cerul a fost variabil în zonele de deal și de munte, în Dobrogea, iar noaptea și în regiunile vestice și mai mult senin în restul teritoriului. Cu totul izolat, după-amiaza, în Carpații Occidentali s-au semnalat averse și descărcări electrice. Vântul a suflat slab și moderat, cu unele intensificări în Moldova, estul Munteniei și Delta Dunării, unde la rafală s-au atins viteze în general de 40...50 km/h, iar în a doua parte a intervalului, în sudul Banatului, unde rafalele au fost de 50...60 km/h, în timp ce pe crestele montane au depășit 100 km/h. Mai este strat de zăpadă în zona montană înaltă unde, la ora 21, măsura pe platformelor stațiilor

meteorologice până *la* 250 cm în Munții Bucegi, la peste 2000 m altitudine. Temperaturile maxime s-au încadrat între 17 grade la Sulina, Cotnari și Rădăuți și 25 de grade la Gurahonț și Băile Herculane. La ora 06 se înregistrau valori termice cuprinse între 0 grade la Joseni, Miercurea Ciuc și Toplița și 16 grade la Banloc, Oravița și Reșița.

**Observație:** în intervalul de diagnoză a fost în vigoare o singură atenționare cod galben pentru fenomene meteorologice periculoase imediate emisă de către SRPV Sibiu.

**La Bucureşti** vremea a fost frumoasă. Cerul a fost mai mult senin, iar vântul a suflat slab și moderat. Temperatura maximă a fost de 21 de grade la Afumați, 22 de grade la Băneasa și 23 de grade la Filaret. La ora 6 se înregistrau 4 grade în Băneasa, 7 grade la Afumați și 9 grade la Filaret.

**3. Prognoza meteorologică în intervalul 02.05.2023, ora 09.00–03.05.2023, ora 9.00**

**În ţară** vremea va fi predominant frumoasă. Cerul va fi variabil, cu unele înnorări noaptea în regiunile vestice și sud-vestice, unde doar izolat vor fi posibile ploi slabe. Vântul va sufla slab și moderat, cu intensificări în sud-vestul teritoriului, viteze mai mari urmând a se înregistra în zona montană înaltă aferentă, unde la rafală se vor depăși viteze de 70...80 km/h. Temperaturile maxime se vor încadra între 14 grade în nordul extrem al litoralului și 25 de grade pe suprafețe mici în Oltenia, Banat și Crișana, iar cele minime vor fi cuprinse între -3 grade în estul Transilvaniei, unde se va produce brumă, și 13 grade în Dealurile de Vest. Pe areale mici se va semnala ceață, în special în regiunile extracarpatice și în depresiuni.

**La Bucureşti** vremea va fi frumoasă. Cerul va fi mai mult senin ziua și variabil noaptea. Vântul va sufla slab și moderat. Temperatura maximă va fi de 21...22 de grade, iar cea minimă de 7...8 grade, mai scăzută în zona preorășenească, spre 5 grade. Spre dimineață vor fi condiții de ceață.

**4. Buletin nivometeorologic pentru perioada 01.05.2023, ora 21-03.05.2023, ora 21:**

**Evoluția vremii în intervalul 29.04-01.05.2023**

Temperaturile au fost în creştere de la o zi la alta, iar vremea a fost în general frumoasă în cursul zilei de sâmbătă, 29.04, precum şi luni, 01.05. După-amiaza şi noaptea zilei de duminica/luni local s-au semnalat precipitaţii slabe sub formă de ploaie sub 1800 şi mixte la peste 2000 metri, în special în Carpaţii Meridionali, unde izolat pe creste stratul a crescut cu câţiva cm. Vântul a suflat slab şi moderat, cu intensificări temporare de până la 70 km/h în zonele înalte din vestul Carpaților Meridionali. Local s-a semnalat ceață. În munţii Făgăraş - zona Bâlea Lac la peste 2000 metri au fost observate mai multe avalanşe de zăpadă umedă de pe versanţi cu expoziţii diferite, iar în munţii Rodnei, zona Iezer la peste 1700 metri au fost obervate curgeri superficiale de zăpadă umedă. Stratul de zăpadă a crescut cu 2 cm doar în Bucegi, în rest a scăzut în toate masivele, cu precădere în vestul Carpaţilor Meridionali şi în Orientali, cu până la 14 cm.

**În data de 01.05.2023, la ora 15:00,** stratul de zăpadă de pe platformele stațiilor meteorologice măsura:

**Carpaţii Meridionali:** 252 cm la Vf. Omu, 240 cm la Bâlea-Lac, 111 cm la Vf. Țarcu;

**Carpaţii Orientali:** 194 cm la Vf. Călimani, 67 cm la Ceahlău-Toaca, 66 cm la Vf. Iezer, 39 cm la Vf. Lăcăuți;

**Carpaţii Occidentali:** 8 cm la Vf. Vlădeasa.

**Prognoza vremii în intervalul 01.05.2023, ora 21:00-03.05.2023, ora 21:00:**

Vremea va continua să se încălzească şi va fi în general frumoasă la altitudini sub 1800 metri. Cerul va fi variabil, cu înnorări temporare după-amiaza, iar în masivele Carpaţilor Meridionali izolat spre sfârşitul intervalului vor fi condiţii de ploi slabe. Vântul va prezenta intensificări temporare din sector sud-estic cu rafale de 50-65 km/h, mai susţinute, de până la 80-90 km/h, pe crestele din vestul Meridionalilor (zona Ţarcu). Temperaturile vor fi pozitive, exceptând noaptea doar crestele de peste 2000 metri din Carpaţii Meridionali.

**Temperaturi prognozate în intervalul 01.05.2023, ora 21:00-03.05.2023, ora 21:00:**

**Peste 1800 m: temperaturi minime**: -3...2 grade;

 **temperaturi maxime**: 2...9 grade;

**Sub 1800 m: temperaturi minime**: 2...7 grade;

 **temperaturi maxime**: 9...16 grade.

**Vânt la peste 2000 m:** din sector predominant sud-estic, cu intensificări temporare de 70-90 km/h, cu cele mai mari valori în vestul Carpaţilor Meridionali, de 90-100 km/h;

**Altitudinea izotermei de 0 grade:** în urcare, de la 2400 - 2700 m spre 2900 - 3200 metri la sfârşitul intervalului, cu cele mai mari valori în vestul Meridionalilor.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m** în ultimele 24 ore a mai nins câţiva cm şi astfel s-a menţinut la suprafaţă un strat de 15-20 cm de zăpadă cu rezistență și stabilitate scăzute. În profunzime stratul vechi este consolidat, cu unele cruste de gheață în interior, alături de cristale tip cupă spre sol. În apropierea crestelor mai sunt cornișe vechi, iar pe văile adăpostite depozite mai mari de zăpadă. Temperaturile pozitive inclusiv noaptea, insolația diurnă şi vântul moderat cu intensificări temporare de peste 70 km/h din sud-est vor continua să umezească şi să topească din stratul instabil de la suprafață. Apa rezultată din topire va îngreuna vechiul strat şi astfel acesta va putea aluneca uşor pe pantele suficient de înclinate, mai ales după orele amiezii, la atingerea temperaturilor maxime. Se pot declanșa spontan avalanșe de topire de dimensiuni medii și izolat mari, riscul fiind amplificat la supraîncărcări oricât de slabe. Unele avalanșe pot angrena și straturi mai vechi și pot coborî până la altitudini mai mici de 1800 m.

**Sub 1800 m** stratul de zăpadă va continua să se topească. Pe pantele mai înclinate și umbrite de la peste 1600 m se mai pot declanșa curgeri sau avalanșe de mici dimensiuni, riscul fiind amplificat la supraîncărcări oricât de mici.

**Munții Bucegi RISC ÎNSEMNAT (3)**

**La peste 1800 m**, la suprafaţă este un strat de circa 20 cm cu rezistenţă scăzută ce se va umezi pe fondul insolaţiei şi temperaturilor în creştere. În profunzime stratul este destul de bine stabilizat şi compactat, iar spre bază se întâlnesc cristale de tip cupă. Pe văile și zonele adăpostite se mai întâlnesc depozite vechi de zăpadă, precum şi cornișe în zona crestelor. Pe pantele suficient de înclinate, mai ales după-amiaza, stratul destul de instabil din partea superioară poate aluneca chiar şi spontan peste cel vechi şi compactat, ducând astfel la declanșarea spontană a unor avalanșe de topire de dimensiuni medii și izolat mari, riscul declanșării fiind amplificat la supraîncărcări oricât de slabe. Unele avalanșe pot angrena și straturi mai vechi, putând coborî și la altitudini sub 1800 m.

**La altitudini între 1600-1800 m**, unde şi noaptea temperaturile vor fi pozitive, stratul de zăpadă de pe văile umbrite îşi va continua topirea accelerată. Izolat vor fi condiţii pentru declanșarea unor curgeri și avalanșe de dimensiuni mici, mai ales la suprasarcini.

**Munții Parâng - Șureanu RISC MODERAT (2)**

**La peste 1800 metri**, la suprafață mai este un strat de câţiva cm de zăpadă cu rezistență scăzută, care va continua să se umezească şi topească accelerat pe fondul temperaturilor pozitive, insolației și vântului moderat de sud-est. În profunzime stratul vechi este compact, mai stabil, cu cruste de gheață în interior, iar pe văile adăpostite sau umbrite mai sunt depozite vechi şi însemnate de zăpadă. Pe pantele suficient de înclinate stratul puțin stabilizat de la suprafaţă poate aluneca peste cel vechi și compact,mai ales după-amiaza, ducând la declanșarea spontană a unor avalanșe de topire de dimensiuni mici și medii, riscul fiind amplificat la supraîncărcări.

**Între 1700-1800 m**, zăpada aflată doar pe văile umbrite va continua să se topească accelerat. Izolat se mai pot declanșa curgeri sau avalanșe de topire de dimensiuni mici, riscul fiind amplificat la supraîncărcări.

**Munții Țarcu - Godeanu RISC MODERAT (2)**

**La peste 1800 metri** primii 10 cm de zăpadă au rezistență scăzută, iar în profunzime stratul este în general bine stabilizat, cu plăci de vânt sau cruste subţiri de gheaţă în interior. În zona crestelor mai sunt cornișe vechi, iar pe văi și în zonele adăpostite şi umbrite acumulări în depozite mai vechi de zăpadă. Vremea caldă şi destul de însorită, cu temperaturi pozitive şi noaptea, alături de vântul intens de peste 80-90 km/h din sud-est va umezi în continuare zăpada de la suprafață, îngreunând-o prin apa rezultată din topire. Astfel, pe pantele suficient de înclinate, zăpada mai puţin stabilizată de la suprafaţă poate aluneca peste stratul vechi și compact, ducând la declanșarea spontană mai ales după-amiaza a unor avalanșe mici sau medii de topire, riscul declanșării fiind amplificat la supraîncărcări.

**La altitudini mai mici de 1800 m** stratul de zăpadă va continua să se topească accelerat. Între 1600 și 1800 m pe văile umbrite, unde mai este zăpadă, se pot declanșa izolat avalanșe de topire de dimensiuni mici, riscul fiind prezent în special la supraîncărcări ale stratului.

**Munții Rodnei RISC ÎNSEMNAT (3)**

**La peste 1800 metri**, la suprafață mai sunt 10 cm de zăpadă acumulată în ultima săptămână, cu rezistență și stabilitate redusă. Dedesubt se găseşte zăpada mai veche, în general stabilizată. Pe văi și în zonele adăpostite mai sunt depozite vechi de zăpadă. Pe fondul insolaţiei şi temperaturilor în creştere, inclusiv noaptea uşor pozitive, zăpada de la suprafață se va umezi și îngreuna prin apa de la topire şi astfel pe pantele suficient de înclinate de pe văile umbrite sau cu depozite mai mari poate aluneca spontan mai ales după-amiaza pe stratul vechi și compact. Se pot astfel declanșa avalanșe de topire de dimensiuni mici sau medii, riscul fiind amplificat la supraîncărcări slabe.

**La altitudini mai mici de 1800 m** zăpada va continua să se topească destul de accelerat. Izolat, pe pantele foarte înclinate, unde mai este zăpadă acumulată mai multă, se pot produce unele avalanșe de dimensiuni în general mici prin alunecarea stratului foarte umed de la suprafaţă peste cel vechi şi mai stabil, riscul declanșării fiind amplificat la supraîncărcări.

**Munții Călimani – Bistriței RISC ÎNSEMNAT (3) Munții Ceahlău RISC MODERAT (2)**

În Călimani, la peste 1800 m, la suprafața stratului se regăsesc circa 20 cm de zăpadă cu rezistență scăzută, depusă în ultima săptămână. În profunzime stratul vechi este în general stabilizat. Pe văi și în zonele adăpostite mai sunt acumulări mai mari de zăpadă. Temperaturile în creştere, pozitive inclusiv noaptea, alături de insolație vor umezi şi topi stratul instabil de la suprafață. Apa rezultată din topire va îngheuna vechiul strat şi astfel pe pantele suficient de înclinate zăpada insuficient stabilizată de la suprafaţă va putea aluneca pe stratul mai compact vechi, ducând la declanșarea unor avalanșe de topire inclusiv spontane după-amiaza, de dimensiuni medii și izolat mari, riscul fiind amplificat la supraîncărcări oricat de slabe.

În Ceahlău stratul de zăpadă este mai redus, dar, pe fondul temperaturilor ridicate pozitive, stratul superior se va umezi şi îngreuna în continuare cu apa din topire și se pot astfel declanșa avalanșe de topire pe pantele mai înclinate. Riscul va fi moderat.

**La altitudini între 1700-1800 m** stratul de zăpadă se va umezi şi topi în continuare accelerat. Izolat, pe pantele foarte înclinate, unde mai este zăpadă mai consistentă, se pot produce curgeri sau avalanșe mici de topire prin alunecarea stratului foarte umed de la suprafaţă peste cel vechi sau peste sol, riscul declanșării acestora fiind amplificat la supraîncărcări.

**Munții Vlădeasa – Muntele Mare**

Stratul de zăpadă va continua să se topească complet pe fondul temperaturilor pozitive şi insolaţiei diurne.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC ÎNSEMNAT (3)** | **RISC REDUS (1)** |
| **MUNȚII BUCEGI** | **RISC ÎNSEMNAT (3)** | **RISC REDUS (1)** |
| **MUNȚII PARÂNG - ȘUREANU** | **RISC MODERAT (2)** | **--** |
| **MUNȚII ȚARCU - GODEANU** | **RISC MODERAT (2)** | **--** |
| **MUNȚII RODNEI** | **RISC ÎNSEMNAT (3)** | **RISC REDUS (1)** |
| **MUNȚII CĂLIMANI – BISTRIȚEI**  | **RISC ÎNSEMNAT (3)** | **RISC REDUS (1)** |
| **MUNȚII CEAHLĂU** | **RISC MODERAT (2)** | **--** |
| **MUNȚII VLĂDEASA – MUNTELE MARE** | **--** | **--** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Mehedinți și A.P.M. Mehedinți** informează că în data de 01.05.2023, în jurul orei 16:00, a izbucnit un incendiu pe amplasamentul societății Alin Service S.R.L. de pe b-dul Nicolae Iorga din municipiul Drobeta-Turnu Severin. Personalul A.P.M. Mehedinți a recoltat probe de pulberi în suspensie. Incendiul a fost lichidat de echipajele I.S.U. Mehedinți.

**A.P.M. Prahova** informează telefonic că în după-amiaza zilei de 01.05.2023 a izbucnit un incendiu în incinta O.M.V. Petrobrazi, în care un angajat care efectua lucrări la un rezervor de combustibil a suferit arsuri pe cca 60% din suprafața corpului. Se menționează că O.M.V. Petrobrazi se află de la sfârșitul lunii aprilie în revizie tehnică pentru o perioadă de 6 săptămâni. Incendiul a fost lichidat de angajații societății, nefiind necesară intervenția I.S.U. Prahova.

1. **În domeniul solului şi vegetaţiei**

**I.G.S.U.** informează telefonic că în data de 01.05.2023 a izbucnit un incendiu care a afectat 30 ha de vegetație uscată și 10 ha de litieră de pădure de pin în zona satului Greșu din comuna Tulnici, jud. Vrancea. Incendiul a fost stins de echipajele I.S.U. Vrancea.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare